# Anexa nr. 3

la Regulamentul privind deșeurile

de echipamente electrice și electronice

**MĂSURILE SPECIFICE**

**pentru colectarea DEEE care prezintă riscuri**

**prin contaminare pentru securitatea și sănătatea**

**personalului din punctele de colectare**

**1.** Distribuitorii de EEE sau punctele de colectare a DEEE pot refuza preluarea acestor deșeuri în una dintre următoarele situații:

1) DEEE prezintă forme evidente de contaminare cu substanțe chimice periculoase;

2) DEEE prezintă suprafețe exterioare periculoase pentru manipulare: părți tăioase, ascuțite, zimțate, spărturi, subansamble cu diverse grade de libertate, care în timpul manipulării pot produce accidentări.

**2.** Distribuitorii de EEE sau punctele de colectare menționate la pct. 1 vor consemna în scris motivul refuzului și îl vor prezenta pe loc persoanei care a depus echipamentul.

**3.** O dată la 3 luni, distribuitorii de EEE sau punctele de colectare menționate la pct. 1 prezintă un registru care cuprinde copiile rapoartelor de refuz la organul central de mediu al administrației publice, pentru stabilirea măsurilor necesare colectării acestor deșeuri.

**4.** În vederea reducerii cantității de DEEE eliminate ca deșeuri municipale nesortate și a atingerii unui nivel ridicat de colectare selectivă, posesorii de DEEE le depun la punctele de colectare conform prevederilor din Regulament.

**5.** DEEE menționate la pct. 1 din Regulament sînt depozitate în conformitate cu prevederile art. 16 alin. (2) din Legea nr. 209 din 29 iulie 2016 privind deșeurile.

**6.** Personalul din punctele de colectare va fi special instruit pentru a identifica și a manipula în mod corect DEEE contaminate menționate la pct. 1 subpct. 1).

**7.** Organul central de mediu al administrației publice va supraveghea realizarea cerințelor privind măsurile specifice pentru colectarea DEEE care prezintă riscuri prin contaminare pentru securitatea și sănătatea personalului din punctele de colectare.